अब F&O सेगमेंट के तहत WTI क्रूड ऑयल और नैचुरल गैस में भी कर सकते हैं ट्रेड
NSE launches WTI Crude Oil, Natural Gas futures contracts, NSE ने लॉन्च किया नया फ्यूचर कॉन्ट्रैक्ट, अब F&O सेगमेंट के तहत WTI क्रूड ऑयल और नैचुरल गैस की ट्रेडिंग कर सकेंगे
नेशनल स्टॉक एक्सचेंज (NSE) ने सोमवार (15 मई) को WTI क्रूड ऑयल और नैचुरल गैस फ्यूचर कॉन्ट्रैक्ट्स लॉन्च कर दिया है। इसके बाद अब फ्यूचर एंड ऑप्शन (F&O) सेगमेंट के तहत WTI क्रूड ऑयल और नैचुरल गैस में भी ट्रेड कर सकते हैं।
इसके लिए मार्केट रेगुलेटर सिक्योरिटीज एंड एक्सचेंज बोर्ड ऑफ इंडिया (SEBI) ने पिछले महीने NSE को मंजूरी दी थी। इस मंजूरी के बाद NSE ने CME ग्रुप के साथ एक डेटा लाइसेंसिंग एग्रीमेंट किया, जिससे NYMEX प्लेटफार्म पर भारतीय रुपए में WTI क्रूड ऑयल एंड नेचुरल गैस के ट्रेड और डेरिवेटिव कॉन्ट्रैक्ट्स को सेटल कर सकें।
30 सालों से मार्केट पार्टिसिपेट्स का भरोसेमंद एक्सचेंज है NSE
NSE के चीफ बिजनेस डेवलपमेंट ऑफिसर श्रीराम कृष्णन ने कहा कि 'मार्केट पार्टिसिपेट्स को यह बताते हुए खुशी हो रही है कि NSE ने आज NYMEX WTI क्रूड ऑयल और नैचुरल गैस फ्यूचर कॉन्ट्रैक्ट लॉन्च किया है। NSE करीब 30 सालों से मार्केट पार्टिसिपेट्स का भरोसेमंद एक्सचेंज बना हुआ है, जिसका कारण हाई लेवल सिक्योरिटी और लचीलेपन के साथ मजबूत टेक्नोलॉजी प्लेटफार्म है।'
दुनिया का सबसे बड़ा डेरिवेटिव एक्सचेंज है NSE
फ्यूचर्स इंडस्ट्री एसोसिएशन (FIA) के साल 2022 के आकड़ो के अनुसार, ट्रेडिंग वॉल्यूम के लिहाज से NSE दुनिया का सबसे बड़ा डेरिवेटिव एक्सचेंज है। लगातार यह चौथा साल है जब NSE ने यह स्थान हासिल किया है। इसके साथ ही इलेक्ट्रॉनिक ऑर्डर बुक के लिहाज से NSE का तीसरा स्थान है।
NSE भारत में इलेक्ट्रॉनिक बेस्ड ट्रेडिंग शुरू करने वाला पहला एक्सचेंज है। इसने 1994 में ऑपरेशन्स शुरू किया और सेबी ने 1995 के बाद से हर साल इक्विटी शेयरों के हर दिन औसत कारोबार मामले में भारत में सबसे बड़े स्टॉक एक्सचेंज के रूप में स्थान दिया गया है। NSE का फुली इंटीग्रेटेड बिजनेस मॉडल है, जो एक्सचेंज लिस्टिंग, ट्रेडिंग सर्विस, मार्केट डेटा फीड्स के साथ फाइनेंस एजुकेशन ऑफर करता है।
F&O सेगमेंट में रात 11:55 बजे तक होती है शेयर की ट्रेडिंग
फ्यूचर एंड ऑप्शन (F&O) सेगमेंट में भारतीय समय के अनुसार सोमवार से शुक्रवार को सुबह 9 से रात 11:30 या सुबह 9 से रात 11:55 तक ट्रेडिंग होती है। ट्रेडिंग का यह समय US डेलाइट सेविंग टाइम पीरियड पर बेस्ड होता है।